Hugo miseratione divina episcopus Eduensis, universis presentibus et futuris presentes litteras inspecturis cum rei geste noticia salutem in Domino sempiternam. Equitati congruit et debito rationis ut quanto viri ecclesiastici stipendia percipiunt ecclesiastica pociora et suis debita laboribus tanto fervencius et actencius in divinis exequendis officiis Domino famulentur. Cum itaque vir venerabilis et discretus dominus Iohannes de sancto Verano archidiaconus Sigalonie in ecclesia Aurelianensi nobis et successoribus nostris episcopis Eduensibus vendiderit imperpetuum medietatem castri Glenne, quod est de feodo nostro et ecclesie nostre Eduensis, cum suis pertinenciis et appendiciis, et totius terre spectantis ad dictum castrum, reddituum, proventuum, exituum, appendiciarum, feudorum et pertinenciarum ejusdem, et titulo pure, perfecte et perpetue venditionis tradiderit vel quasi et deliberaverit nobis vel mandato nostri omnia et singula supradicta, et in possessionem omnium predictorum vel quasi nos seu mandatum nostrum induerit corporalem: nos predictus episcopus pro nobis et successoribus nostris futuris episcopis Eduensibus recognoscimus et publice confitemur ante translatum in nos et ecclesiam nostram Eduensem dominium predictorum, et eorum possessionem vel quasi, per nos, aut mandatum nostrum nomine nostro et ecclesie nostre predicte, apprehensam vel adeptam, et antequam predicta nobis et ecclesie nostre vendita, incorporata essent inter alia bona ecclesie nostre Eduensis predicte, nos dedisse donatione irrevocabili inter viros venerabili capitulo ecclesie nostre predicte sexaginta libras Turon. annui redditus, percipiendas et habendas singulis annis imperpetuum, de redditibus, proventibus, exitibus et commodis medietatis reddituum, proventuum, exituum et utilitatum dicti castri, convertandas in augmentationem distributionum que fiunt et fient decetero ad singulas matutinas, dicendas seu decantandas in ecclesia memorata: quarum distributionum augmentatio talis erat: quilibet ecclesie predicte canonicus qui presens intererit deinceps singulis matutinis in dicta ecclesia dicendis seu decantandis, percipiet et habebit per camerarium dicte ecclesie quatuor denarios Vien. pro augmentatione predicta, ultra distributionem que olim in predicta ecclesia fieri consuevit, promittentes pro nobis et successoribus nostris dictam donationem garantire, ac tenere firmiter, et inviolabiliter observare, et in nullo contravenire, et ad hoc nos et successores nostros et bona nostre Eduensis ecclesie obligamus. In cujus rei testimonium, sigillum nostrum presentibus litteris duximus apponendum. Datum Edue anno Domini millesimo ducentesimo nonagesimo sexto, mense Octobri.